Tarybos reglamentas (EB) Nr. 1110/1999
1999 m. gegužės 10 d.
numatantis atleisti nuo muitų nurodytas farmacines veikliąsias medžiagas, turinčias Pasaulinės sveikatos organizacijos tarptautinį nepatentuotą pavadinimą (INN), ir nurodytus produktus, naudojamus gaminti gatavus farmacinius produktus
EUROPOS BENDRIJŲ TARYBA,
atsižvelgdama į Europos bendrijos steigimo sutartį, ypač į jos 113 straipsnį,
atsižvelgdama į Komisijos pasiūlymą,
(1) kadangi vykstant Urugvajaus raundo deryboms Bendrija ir tam tikras skaičius šalių svarstė vaistų atleidimo nuo muitų klausimą;
(2) kadangi tų diskusijų dalyviai padarė išvadą, kad be Harmonizuotos sistemos (HS) 30 skyriaus ir HS 2936, 2937, 2939 ir 2941 antraščių produktų nuo muitų turėtų būti atleisti tam tikri vaistų veiklieji ingredientai, turintys Pasaulio sveikatos organizacijos tarptautinį nepatentuotą pavadinimą (INN), taip pat kai kurios šių produktų druskos, esteriai ir hidratai, be to, tam tikri produktai, naudojami gataviems farmaciniams produktams gaminti;
(3) kadangi tokių diskusijų rezultatai, kaip nurodyta diskusijų protokole, buvo įtraukti į dalyvių, prisijungusių prie Marakešo protokolo, prijungto prie 1994 m. Bendrojo susitarimo dėl muitų tarifų ir prekybos (GATT), tarifų sąrašus;
(4) kadangi jie taip pat nutarė, kad nuo muitų atleidžiamų produktų sąrašui peržiūrėti, siekiant bendru susitarimu į jį įtraukti papildomus vaistus, diskusijų dokumentus pasirašiusių Pasaulinės prekybos organizacijos (PPO) atstovų susitikimai, remiant PPO Prekių prekybos tarybai, paprastai vyks bent kartą per trejus metus;
(5) kadangi įvyko antroji tokia peržiūra ir buvo nutarta, kad nuo muitų turėtų būti atleisti papildomi INN ir produktai, skirti gaminti gatavus farmacinius produktus, ir kad turėtų būti padidintas tam tikrų priešdėlių ir priesagų INN atitinkančioms druskoms ir esteriams apibrėžti sąrašas,
PRIĖMĖ ŠI REGLAMENTĄ:
1 straipsnis
Nuo 1999 m. liepos 1 d. Bendrijoje nuo muitų atleidžiami I priede išvardyti INN ir tokių produktų druskos, esteriai ir hidratai.
2 straipsnis
Nuo 1999 m. liepos 1 d. Bendrijoje nuo muitų atleidžiami II priede išvardyti produktai, naudojami gaminti gatavus farmacinius produktus.
3 straipsnis
Nuo 1999 m. liepos 1 d. INN, kuriuos galima atleisti nuo muitų, taikomi priešdėliai ir priesagos papildomos priešdėliais ir priesagomis, išvardytomis III priede.
4 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1999 m. gegužės 10 d.